
Ngithanda ukubonga bonke abahambe nami kulolu hambo lokubhala uQamata Ubona Amalobolo. Ngibonga umndeni wami ngokungeseka kwabo okuqhubekayo, nothando lwabo olungapheli. Ngiyabonga kubo bonke abakhulisa izingane befuna ukuthi ziqonde amasiko azo futhi ziziqhenye ngawo.

Ngiphinde ngibonge kubantu abadala abaqhubeka nokulondoloza nokufundisa izinsizwa nezintombi ngezimiso ezindala zamasiko esintu, okuhlanganisa ilobolo, eliyingxenye ebalulekile yobudlelwano bomphakathi. Ukubekezela kwenu nokuzimisela kwenza sikwazi ukuqonda nokuhlonipha amasiko ethu.

Ngiyabonga nakumfundi wencwadi, ikakhulukazi izingane ezithanda ukufunda futhi ezifuna ukwazi kabanzi ngamasiko azo. Ngithemba ukuthi le ncwadi izokugcwalisa ulwazi, uthando lwezimpande zakho, kanye nesifiso sokugcina isintu siphila.

-Nompumelelo 

uQamata wayesayintombazanyana eneminyaka eyisithupha, mhlazana kufika amalobolo kamama wakhe. Umndeni wakubo wawusahlala endaweni enokuthula nezintaba eziluhlaza.

Ilanga lalibalele likhipha umkhovu etsheni. UQamata wayehleli ngaphansi kwewisihlahla esikhulu ukuze aphole. Esahleli kanjalo kwaqhumuka umama wakhe emoyizela kucije ngisho iziqhomo. 

Umama wabe esemxoxela izindaba ezimnandi.

“Qamata, kusasa sizovakashelwa izihambi; kuzobe kunomcimbi wokukhuluma ngamalobolo. Ubaba wakho uzocela isihlobo esihle koFuze,” kusho umama wakhe.

UQamata wathula wacabanga.

“Mama, yini amalobolo?”

“Amalobolo yisiko elibalulekile lapho umkhwenyana enikeza umndeni wakubo kwamakoti izipho ezikhombisa ukubonga nokuhlonipha. Kuyindlela yokuhlanganisa imindeni,” kuchaza umama wakhe. Ngamehlo enqondo, wabe esebona ubaba wakhe efika ephethe izipho kanye nezinkomo, uQamata. Lomucabango wamuthokozisa kakhulu uQamata!

Ngosuku olulandelayo umndeni wonke wavuka ekseni ngovivi ulungiselela usuku olukhulu. Kwazise phela, izihambeli zabo zazisuka ngaphesheya kwezintaba. Kwakuhlotshiswe ngemibala emihle futhi eqhakazile kufakwe kanye nezimbali eziyintandokazi kamama. Wonke umndeni wawu hlangene uzobungaza lolu suku oluhle. Kwakukhona amadoda nabesifazane, abasha nabadala. Bonke labantu babe behlezi bekhuluma ngenjabulo etholakala kulomcimbi.

UQamata wayejabuliswa ukuthi uzobona le nqophamlando yomcimbi okokuqala empilweni yakhe. Ugogo wakhe wachaza

